
Az eredményes sporttevékenység és a tanulás kapcsolatának vizsgálata élvonalbeli labdajátékosok körében

Bevezetés

Kutatásom során arra kerestem a választ, hogy az élvonalbeli labdarúgók és kosárlabdázók értékrendjében mennyire tölt be fontos szerepet a tanulás, érdekli-e őket a sport mellett a továbbtanulás, a nyelvtanulás, mennyire eredeztethető a hozzáállásuk a családban kapott mintából. Kíváncsi voltam hány sportolónak van érettségije, diplomája, nyelvvizsgája közülük, illetve hányan tanulnak jelenleg is tovább a sport mellett. Arra is kerestem a választ, hogy hogyan képzelik el a sport utáni civil életüket, mivel szeretnének foglalkozni a sportpályafutásuk befejeztével. Szerettem volna a negatív előítéleteket, - miszerint a sportolók, különösképpen a labdarúgók buta, bunkó, tanulatlan emberek - megcáfolni, ezért a kapott eredményeimet a magyar lakosság egészének eredményeivel hasonlítottam össze. Végül összehasonlítottam a labdarúgók és a kosárlabdázók eredményeit, azt vizsgálva, hogy melyik sportág jár előrébb a tanulás terén.

Anyag és módszerek

Kutatásom során 100 élvonalbeli labdarúgót és 100 élvonalbeli kosárlabdázót mértem fel (N=200). Egy általam készített, 26 kérdésből álló kérdőívet töltettem ki a sportolókkal. A válaszokat, az SPSS program segítségével elemeztem. A kapott adatokkal leíró statisztikai számításokat végeztem, %-os formában. A megkérdezettek átlagéletkora 27,88 év volt (+-7,450 év), míg a lejátszott élvonalbeli mérkőzések száma 1 és 700 között volt. A két sportág összehasonlításakor kereszttábla elemzést végeztem, ahol a hibahatárt 5%-on határoztam meg.

Eredmények

1. A tanulás az általam felmért sportolók családjainak értékrendjében fontos szerepet tölt be.
2. Iskolázottságukat tekintve a labdarúgók elérik a lakosság szintjét, a kosárlabdázók pedig túllépik azt.
3. A nyelvtudást tekintve a labdarúgók elérik az országos átlagot, a kosárlabdázók pedig annak háromszorosát.
4. A két sportágat összehasonlítva a kosárlabdázók javára, mind iskolázottságot, mind nyelvtudást tekintve szignifikáns különbség van (P˂0,05).

Következtetés

A kapott eredményeim alapján megállapíthatom, hogy a magyar lakosság átlageredményeit elérik a labdarúgók is, a kosárlabdázók pedig jóval meghaladják. Véleményem szerint a kutatásom elérte a célját, sikerült bebizonyítanom, hogy a sportolók között is vannak tanult, diplomás emberek. A témával szeretnék még tovább foglalkozni, jövőbeli tanulmányaim során szeretném bővíteni a kutatásomat, és tovább foglalkozni a profi sportolók tanulási szokásaival, lehetőségeikkel.



